MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2 om Rådets fælles holdning med henblik på vedtagelse af Europa-Parlamentets og Rådets forordning om statistik over jernbanetransport

2001/0048 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2 om Rådets fælles holdning med henblik på vedtagelse af Europa-Parlamentets og Rådets forordning om statistik over jernbanetransport

1. Sagsforløb

Fremsendelse af forslaget til Europa-Parlamentet og Rådet (dokument KOM(2000)798 endelig - 2001/0048 COD): // 12.2.2001

Det Økonomiske og Sociale Udvalgs udtalelse: // 30.5.2001

Europa-Parlamentets udtalelse ved førstebehandlingen: // 4.9.2001

Vedtagelse af den fælles holdning: // 27.6.2002

2. Formål med forordningen

Formålet med forslaget er at erstatte det eksisterende rådsdirektiv 80/1177/EØF om statistisk registrering af godstransporten med jernbane inden for rammerne af en regional statistik med en ny parlaments- og rådsforordning, som omfatter statistikker om både passager- og godstransport med jernbane samt jernbanesikkerhed.

Kommissionen har brug for statistikker over jernbanetransport for at kunne overvåge udviklingen på jernbanetransportmarkedet, for at kunne vurdere virkningerne af EU-foranstaltninger, der skal fremme jernbanetransport, og som grundlag for planlægningen af kommende foranstaltninger.

3. Kommissionens bemærkninger

3.1 Generelle bemærkninger

Parlamentet vedtog på sit møde i september 2001 en lovgivningsmæssig beslutning, der støtter forordningsforslaget, men Parlamentet fremsatte dog fem ændringsforslag.

Efter førstebehandlingen i Europa-Parlamentet vedtog Rådet enstemmigt en fælles holdning.

Tre af Europa-Parlamentets fem ændringsforslag er blevet indarbejdet i den fælles holdning, enten helt, delvist eller i princippet.

Generelt er den fælles holdning i overensstemmelse med Kommissionens oprindelige forslag, da Rådet har godkendt den generelle struktur og de vigtigste bestemmelser i forslaget. Fortrolighedsbestemmelserne vedrørende anvendelse og videregivelse af dataene er dog i den fælles holdning strengere end oprindeligt foreslået af Kommissionen, men i overensstemmelse med medlemsstaternes statistiklovgivning og -praksis.

3.2 Udførlige bemærkninger

3.2.1 Europa-Parlamentets ændringsforslag, som Kommissionen har accepteret, og som er indarbejdet i den fælles holdning

*Ændringsforslag 1 er en ændring af betragtning nr. 4, hvorved den bringes i overensstemmelse med den endelige udformning af direktiv 2001/12/EF (som ikke forelå, da forslaget om jernbanestatistik blev udarbejdet).

*Ændringsforslag 2 indebærer indsætning af et nyt punktum i artikel 2, hvor en del af teksten tages fra afsnit 16 i begrundelsen. Ændringen indebærer, at operatøren skal indberette særskilte data for hvert land, i hvilket han driver jernbanevirksomhed.

3.2.2 Parlamentets ændringsforslag, der er accepteret af Kommissionen, men som ikke er indarbejdet i den fælles holdning.

*Ændringsforslag 4 indebærer, at der i bilag G om statistikker over trafikstrømme på jernbanenettet skal indføres en opdeling efter passagertogstype. Kommissionen skal bemærke, at der i forordningen findes en udvalgsprocedure, ved hvilken bilag G kan ændres, hvis det viser sig nødvendigt at have statistikker over passagertogstyper.

3.2.3 Parlamentets ændringsforslag, der ikke er accepteret af Kommissionen, men som er indarbejdet i den fælles holdning.

*Ændringsforslag 5 indebærer at "metro eller netbane" slettes i bilag I. Efter at der i Rådets transportarbejdsgruppe var blevet foretaget flere ændringer i bilag I, bemærkede Kommissionen, at den ikke længere ville modsætte sig, at denne variabel bliver fjernet, da der ikke indsamles data om metroer eller netbaner.

3.2.4 Parlamentets ændringsforslag, som ikke er accepteret af Kommissionen, og som ikke er indarbejdet i den fælles holdning.

*Ændringsforslag 3 indebærer, at der i artikel 4 skulle indsættes en bestemmelse om indsamling af statistikker over investeringer i jernbaneinfrastrukturnet. Kommissionen erkender, at der er et behov for disse statistikker, men finder, at denne forordning ikke er det bedste middel hertil. Der findes allerede en rådsforordning (EØF) nr. 1108/70, i henhold til hvilken der skal indsamles data om infrastrukturudgifter for alle transportformer, og som vil kunne ajourføres. Dertil kommer, at oplysningerne om infrastrukturudgifter ikke ville komme fra operatørerne (som er den egentlige kilde til de oplysninger, som er omfattet af forordningsforslaget), og hvis der skulle tilføjes en yderligere gruppe dataleverandører, ville det blive langt sværere at gennemføre forordningen effektivt. Endelig omtales i Europa-Parlamentets ændringsforslag ikke det nye bilag, som ville være nødvendigt for disse data. Kommissionen er derfor enig med den fælles holdning.

3.3 Nye bestemmelser indføjet af Rådet

Rådets ændringer vedrører:

*Indberetningstærskler (artikel 4, stk. 2): I det oprindelige forslag var der to tærskler: (a) en tærskel, der betød, at virksomheder, som tilsammen tegner sig for mindre end 2 % af markedet, ikke skulle indberette oplysninger (artikel 2, tredje led) og (b) en tærskel, under hvilken der skulle finde forenklet indberetning sted; denne tærskel for forenklet indberetning skulle fastsættes senere efter udvalgsproceduren (artikel 4, stk. 2). For at undgå inkonsekvent behandling af jernbanevirksomheder i større og mindre medlemsstater blev man enige om at fjerne tærskel (a) (dvs. at tredje led i artikel 2 udgik) og at fastsætte tærskel (b) til 500 mio. tkm eller 200 mio. passagerkm (artikel 4, stk. 2), idet der skulle være mulighed for senere at ændre den efter udvalgsproceduren. Disse ændringer gør det klart, hvilke jernbanevirksomheder der vil være omfattet af den forenklede indberetning, og sikrer en mere konsekvent dækning af markedet i alle medlemsstater.

*Offentliggørelse af fortrolige data (artikel 7, stk. 1): Kommissionen ønskede oprindeligt at kunne videregive alle fortrolige data, medmindre den jernbanevirksomhed, der leverede dataene, udtrykkeligt havde forbudt dette. På grundlag af den gældende statistiklovgivning og -praksis var der modstand mod en sådan automatisk offentliggørelse. I den nye tekst vil fortrolige data ikke automatisk blive offentliggjort. Medlemsstaterne skal anmode jernbanevirksomhederne om tilladelse til offentliggørelse af alle fortrolige data og skal orientere Eurostat om, hvad virksomhederne har svaret.

*Rapport (artikel 9): Rapporten skal også indeholde en analyse af virkningen af fortrolighed på jernbanetransportstatistikkernes kvalitet.

*Første referenceperioder (bilag A-I): Disse er blevet ændret til 2004 eller 2005 for alle tabellers vedkommende undtagen tabel A1-A3, således at medlemsstaterne får mere tid til at gennemføre forordningen. Indberetning af tabel A1-A3 skal starte i 2003, så der opnås kontinuitet med de data, der fås på grundlag af direktiv 80/1177/EØF, som skal ophæves fra 1.1.2003.

*Bilag A: Indberetning af transit i tabel A2-A8 er ikke obligatorisk, hvis dataene ikke foreligger. Tabel A5 bliver fakultativ.

*Overensstemmelse med direktivet om jernbanesikkerhed (bilag A, B, C, D og H): For at få de data, der er brug for i forbindelse med de fælles sikkerhedsindikatorer, som er omhandlet i forslaget til jernbanesikkerhedsdirektiv (KOM(2002)21 endelig), tilføjes fire nye tabeller om togbevægelser (tabel A9, B2, C5 og D2) samt en ekstra kategori ("brande i rullende materiel") til listen over typer af ulykker i bilag H.

*Bilag I: Der blev foretaget flere ændringer af hensyn til betænkelighederne vedrørende offentliggørelse af oplysninger om individuelle jernbanevirksomheder. Jernbanevirksomhedens navn (I1.3) er nu en fakultativ variabel. Oplysninger om transportaktiviteternes omfang opdelt på jernbanevirksomheder er nu ligeledes fakultativ (de variabler, der nu har numrene (I1.3.1-4). I overensstemmelse med Europa-Parlamentets ændringsforslag 5 udgår oplysningen om, hvorvidt en jernbanevirksomhed har aktiviteter inden for metro eller netbane (variabel I1.2.5).

Alle ovennævnte ændringer kan accepteres af Kommissionen, da de har til formål at harmonisere dataindsamlingen med jernbanesikkerhedsdirektivet, at bidrage til en realistisk dækning af dataene eller at overholde de gældende fortrolighedsbestemmelser.

Vedlagte erklæring (punkt 5) fra Kommissionen om anvendelse af NUTS 2 i bilag F til forslaget er vedlagt Rådets tekst.

Rådet var enig i Kommissionens erklæring.

3.4 Problemer

På grund af jernbanemarkedets monopolistiske struktur er Kommissionen en smule skuffet over de fortrolighedsbestemmelser, der skal gælde for offentliggørelse af data. Selv om ændringerne i artikel 7, stk. 1, og i bilag I begrænser mulighederne for at anvende og offentliggøre de statistiske data, er de dog stadig i overensstemmelse med Kommissionens oprindelige forslag og den gældende statistiklovgivning og -praksis. Den fælles holdning er derfor acceptabel for Kommissionen.

4. Konklusion

Kommissionen kan tilslutte sig Rådets fælles holdning.

5. Erklæring

"KOMMISSIONENS ERKLÆRING TIL BILAG F

Kommissionen vil tage hensyn til metodologiske udviklinger og praktisk anvendelse af dataene ved en fornyet overvejelse af den regionale opdeling, der skal anvendes i bilag F. Om nødvendigt vil bilag F blive ændret efter den procedure, der er anført i artikel 11, stk. 2."